text: Kære alle sammen
  Tusind, tusind tak. Det er en kæmpe ære for os i Danner at modtage Årets Anker.
  Anker Jørgensen var jo på mange måder en mand af sin tid. Han havde ikke ligefrem ry af at være feminist. Flere har vist kaldt ham for en mandschauvinistiske type.
  Men Anker var ved roret, da en ung flok kvinder – blandt andre Ritt Bjerregaard, Birte Weiss og Helle Degn – trådte ind på Christiansborg i 70’erne og krævede deres plads.
  Og Anker gav dem plads. Han lyttede. Han blev klogere. I hans regeringstid blev ligestillingsministeriet oprettet. Og der kom barsel til kvinderne i Folketinget. Han stod i spidsen for en hel række forandringer for kvinder. Og for arbejderklassen.
  Dannerhuset blev oprindeligt opført som Stiftelse for fattige Fruentimmer af Arbejderklassen. 100 år senere gik stiftelsen konkurs, og huset skulle rives ned. Men det ville kvindebevægelsen ikke finde sig i. Så i 1979 blev Dannerhuset besat af 300 feminister.
  Under parolerne ”Kvindekamp er klassekamp!”, ”Det private er politisk!” og ”Stop vold mod kvinder!” gik de på gaden. Og de byggede kvinde-krisecenter i Dannerhuset for voldsudsatte kvinder.
  Meget er sket siden 1970’erne. Men en ting har ikke ændret sig.
  Alt for mange kvinder bliver udsat for vold.
  Kampen er ikke slut. Derfor er Danner der endnu. Vi kæmper hver eneste dag for, at kvinder kan leve et liv i frihed og uden vold.
  Tak for prisen! Det betyder virkelig meget for os og vores mulighed for at hjælpe voldsudsatte kvinder og deres børn. Og rigtig god kampdag!
  